Il-Kummissjoni tipproponi l-aħħar elementi meħtieġa biex jintlaħaq kompromess dwar ir-riforma tal-migrazzjoni u l-fruntieri. Fit-12 ta' Settembru tal-2018, fl-okkażjoni tad-Diskors tiegħu dwar l-Istat tal-Unjoni, il-President Jean-Claude Juncker qal: “Ma nistgħux nibqgħu nikkustinjaw biex insibu soluzzjoni skont il-każ kull darba li jasal bastiment ġdid. Is-solidarjetà temporanja mhijiex tajba biżżejjed. Neħtieġu solidarjetà dejjiema - illum u għal dejjem.” Fid-Diskors tiegħu dwar l-Istat tal-Unjoni tal-2018, il-President Jean-Claude Juncker ippreżenta tliet proposti ġodda u ambizzjużi biex tiġi żgurata s-soldarjetà sħiħa tal-UE dwar il-migrazzjoni u għall-protezzjoni aħjar tal-fruntieri esterni tal-Ewropa. Dawn l-inizjattivi l-ġodda qed jiġu ppreżentati ġimgħa qabel il-Laqgħa Informali f'Salzburg u jikkostitwixxu kontribuzzjoni konkreta għad-diskussjonijiet li l-Mexxejja tal-UE mistennija li jkollhom dwar il-migrazzjoni. Huma intiżi li jiffaċilitaw kompromess ġenerali dwar ir-riforma li tinsab għaddejja tas-sistema tal-ażil tal-UE. Il-proposti tal-lum jistabbilixxu livell ġdid ta' ambizzjoni għall-Gwardja Ewropea tal-Fruntiera u tal-Kosta u għall-Aġenzija tal-UE għall-Ażil, li ser jissaħħu t-tnejn li huma biex jiġi żgurat li l-Istati Membri jkunu jistgħu jiddependu fuq appoġġ operazzjonali sħiħ min-naħa tal-UE f'kull ħin. Illum il-Kummissjoni qiegħda tipproponi wkoll li ttejjeb l-effettività tal-proċeduri ta' ritorn, bl-aġġornament tar-regoli eżistenti tal-UE dwar ir-ritorn u t-tfassil tal-passi li jmiss dwar il-migrazzjoni legali, li huwa komponent essenzjali għal politika dwar il-migrazzjoni bbilanċjata. L-Ewwel Viċi President, Frans Timmermans, qal: “Il-fergħa operattiva ġdida tal-Gwardja Ewropea tal-Fruntiera u tal-Kosta, magħmula minn 10,000 membru tal-persunal tal-UE u Aġenzija tal-UE għall-Ażil imsaħħa ser jiżguraw li s-solidarjetà tal-UE tingħata b'mod effettiv fil-prattika - kull meta u kull fejn tkun meħtieġa. Qegħdin nipprovdu lill-Istati Membri bl-għodod meħtieġa biex jiftiehmu dwar ir-riforma ġenerali tas-sistema tal-ażil tal-UE u jintlaħaq l-aħjar bilanċ bejn is-solidarjetà u r-responsabbiltà. Wasal il-waqt li nwettqu dan l-impenn.” Il-Kummissarju għall-Migrazzjoni, l-Affarijiet Interni, u ċ-Ċittadinanza Dimitris Avramopoulos qal: “Illum qegħdin noffru aktar azzjoni tal-Ewropa fejn l-Ewropa hija meħtieġa billi nimmassimizzaw l-appoġġ tal-UE għall-ġestjoni tal-fruntieri u tal-migrazzjoni. Mil-lum 'il quddiem, il-Gwardja Ewropea tal-Fruntiera u tal-Kosta u l-Aġenzija tal-UE għall-Ażil tal-ġejjieni se jkunu jistgħu jiżguraw is-solidarjetà fil-prattika f'kull ħin, fis-sitwazzjonijiet kollha, fir-rispett sħiħ tal-kompetenzi tal-Istati Membri. Qegħdin indaħħlu fis-seħħ ukoll regoli aktar b'saħħithom biex niżguraw sistema ta' ritorn aktar armonizzata u effettiva madwar l-UE. Fl-aħħar nett, nappellaw lill-Istati Membri sabiex iwettqu ħidma kredibbli u ambizzjuża fuq ir-rotot legali, kemm dawk għal skopijiet umanitarji kif ukoll dawk ekonomiċi.” Diġà sar progress enormi fuq il-ħidma ġenerali tar-riforma tas-Sistema Ewropea Komuni tal-Ażil tal-Unjoni. L-isforzi bla hedu ta' dawn l-aħħar sentejn sarrfu fil-fatt li ħamsa mis-seba' proposti li ressqet il-Kummissjoni fl-2016 dalwaqt jiġu finalizzati. L-elementi addizzjonali tal-lum huma maħsuba li jgħinu biex jintlaħaq kompromess fuq il-proposti kollha meħuda flimkien. Illum il-Kummissjoni qiegħda twieġeb is-sejħa li għamlu l-Mexxejja fil-Kunsill Ewropew ta' Ġunju 2018 kif ukoll tħejji t-triq għal progress rapidu fuq ir-riformi kollha marbutin mal-ażil. Gwardja Ewropea tal-Fruntiera u tal-Kosta mgħammra bis-sħiħ Il-Kummissjoni qiegħda tibni fuq sentejn ħidma u qiegħda tipproponi li l-Gwardja Ewropea tal-Fruntiera u tal-Kosta tissaħħaħ aktar u tingħata l-livell ta' ambizzjoni xieraq, li jikkorrispondi għall-isfidi li qiegħda tħabbat wiċċha magħhom l-Ewropa b'rabta mal-ġestjoni tal-migrazzjoni u l-fruntieri. Filwaqt li l-mandat tal-Gwardja Ewropea tal-Fruntiera u tal-Kosta qiegħed jikber, din qiegħda hemm biex tappoġġa lill-Istati Membri u ma tissostitwixxix ir-responsabbiltajiet tagħhom fil-ġestjoni tal-fruntieri esterni u tar-ritorn. Il-proposta tal-lum tinkludi: Aġenzija għall-Ażil imsaħħa Il-proposta tal-lum se tkompli tipprovdi lill-Aġenzija tal-UE għall-Ażil bil-mandat, l-għodda u l-mezzi finanzjarji meħtieġa sabiex tagħti servizz rapidu u sħiħ lill-Istati Membri matul il-proċedura kollha tal-ażil. Il-proposta tal-lum tinkludi: Politika Ewropea ta' ritorn aktar b'saħħitha u aktar effettiva Analiżi mmirata tad-Direttiva dwar ir-Ritorn se tikkontribwixxi sabiex il-proċeduri ta' ritorn jiġu mgħaġġla, jiġu prevenutib'mod aħjar il-ħarba ta' persuni u l-movimenti irregolari sekondarji u tiżdied l-effettività tar-ritorn b'rispett sħiħ għad-drittijiet fundamentali. It-tisħiħ tar-rotot legali lejn l-Ewropa L-iżvilupp ta' rotot legali ordnati għal persuni fil-bżonn ta' protezzjoni kif ukoll il-ħolqien ta' rotot attraenti għall-migrazzjoni tal-ħaddiema bbażata fuq il-bżonnijiet hija element indispensabbli għal politika dwar il-migrazzjoni bilanċjata u komprensiva. Il-Kummissjoni diġà ressqet għadd ta' inizjattivi u proposti sabiex issaħħaħ il-migrazzjoni sikura u legali li issa jenħtieġ li tiġi implimentata malajr mill-Istati Membri: Kuntest Mill-Linji Gwida Politiċi ta' Lulju 2014 tal-President Juncker sal-aħħar Diskors tiegħu dwar l-Istat tal-Unjoni fit-12 ta' Settembru 2018, il-ġestjoni tal-fruntieri u l-migrazzjoni ilhom jingħataw prijorità politika sa mill-bidu nett tal-mandat tal-Kummissjoni ta' Juncker. Inkiseb progress konsiderevoli fir-rigward tal-Aġenda Ewropea dwar il-Migrazzjoni tal-2015 biex l-UE tingħata l-għodod għall-ġestjoni aħjar tal-migrazzjoni f'perjodu medju u fit-tul, fl-oqsma tal-migrazzjoni irregoli, il-fruntieri, l-ażil u l-migrazzjoni legali. Illum il-Kummissjoni qiegħda tiffinalizza l-ħidma tagħha fuq l-Aġenda dwar il-Migrazzjoni bi tliet proposti ġodda biex tiżgura approċċ Ewropew sħiħ għall-ġestjoni tal-migrazzjoni fl-ispirtu ta' solidarjetà u r-responsabbiltà u bħala segwitu tal-Konklużjonijiet tal-Kunsill Ewropew ta' Ġunju. Għal aktar informazzjoni Sit web tal-Istat tal-Unjoni 2018 Gwardja Ewropea tal-Fruntiera u tal-Kosta mgħammra bis-sħiħ – Mistoqsijiet u Tweġibiet Aġenzija għall-Ażil imsaħħa – Mistoqsijiet u Tweġibiet Regoli tal-UE aktar b'saħħithom dwar ir-ritorn — Mistoqsijiet u Tweġibiet Skedi informattivi, dokumenti legali u dokumenti utli oħra, kif elenkat hawn taħt - huma kollha disponibbli hawnhekk Skedi informattivi Gwardja Ewropea tal-Fruntiera u tal-Kosta msaħħa u mgħammra bis-sħiħ Aġenzija tal-Unjoni Ewropea għall-Ażil imsaħħa Politika Ewropea ta' ritorn aktar b'saħħitha u akar effettiva It-tisħiħ ta' rotot legali u sikuri għall-Ewropa Dokumenti legali Regolament: Gwardja Ewropea tal-Fruntiera u tal-Kosta - Annessi - Rapport dwar il-valutazzjoni tas-Sistema Ewropea ta' Sorveljanza tal-Fruntieri Regolament: Aġenzija tal-Unjoni Ewropea għall-Ażil (proposta emendata) Direttiva: Standards u proċeduri komuni għar-ritorn ta' ċittadini ta' pajjiżi terzi li jkunu qegħdin fil-pajjiż illegalment (tfassil mill-ġdid) - Annessi Komunikazzjoni: It-tisħiħ tar-rotot legali lejn l-Ewropa * Aġġornata fl-12/09/2018 fis-10:31